Lotte Rod (RV), 2024-05-15:
I Radikale Venstre ønsker vi, at alle vores børn skal have uddannede pædagoger, og vi ønsker, at vi skal have så mange pædagoger, at man kan være en lille gruppe børn sammen med en pædagog hele dagen.
Jeg har lige besøgt en institution i Hvidovre, der hedder Kastanjehuset, en selvejende institution med en virkelig sej leder, der vil noget med sin institution og 100-procentspædagoger, og det, man kan der, når man har 100-procentspædagoger og i øvrigt har en have og dyr og virkelig fede muligheder for at lave en fri pædagogik, er jo det her med, at når én pædagog så skal noget andet, ved man, at der foregår god pædagogik i alle de andre hjørner, og jo ikke, som det, jeg for nylig havde ministeren i samråd om, kan se, at der rundtomkring er så mange stuer, hvor der kun er én pædagog.
Hvis den pædagog så går, er der ingen pædagoger på stuen.
Og jeg synes, at vi herinde i Folketinget har en opgave i at tage fagligheden alvorligt.
Det er også derfor, jeg bliver så vred, når jeg hører det, der siver ud ovre fra regeringen lige nu om, at man har planer om at lave en kortere pædagoguddannelse, for vi har da brug for, at vores pædagoger får mere uddannelse og ikke mindre.
Jeg har indstillet til min gruppe, at vi skal være hverken for eller imod det her forslag, for jeg vil egentlig gerne støtte forslagsstillerne i opråbet mod regeringen, men jeg vil gerne noget lidt andet og noget mere end det, der ligger i det konkrete forslag.
For jeg har aldrig været så vild med det her med institutionsniveau, for jeg synes egentlig, det er blevet sådan en lidt mærkelig diskussion.
, det, det handler om, er jo, at vi i Folketinget prioriterer penge til at få flere pædagoger, og det er det, der er den egentlige kamp, og at vi ud over at sætte penge af til at have pædagoger nok jo også sørger for at stille krav inden for minimumsnormeringerne til – som vi har foreslået i Radikale Venstre – at tre ud af fire af de voksne i vores vuggestuer og børnehaver skal være uddannede pædagoger.
Så selv om lige det her med institutionsniveau ikke så meget er min kamp, deler jeg frustrationen over, at regeringen har pakket det ind i en afbureaukratisering med KL.
Når de folk, som ved noget om det, siger, at det tager nul minutter at gøre noget ved, er det jo ikke en afbureaukratisering.
Så må man meget hellere være ærlig og sige: Vi er imod det her, og derfor har vi tænkt os at lave det om.
Men det er jo en politisk beslutning.
Man skal ikke sige, at det er for at afbureaukratisere.
Jeg har selv kæmpet den sætning ind i aftalen, og jeg ved, hvor meget vi lagde arm om, hvor vigtigt det er, at vi får flere pædagoger.
Og det, vi kunne blive enige om dengang, var så, at pædagogandelen ikke måtte falde, men det er jo lige præcis det, der er sket.
Altså, jeg har lyst til at sige: Hvad sagde jeg!
Fordi vi ikke satte det som krav, er pædagogandelen jo faldet.
Jeg forstår ikke, at regeringen ikke tager det mere alvorligt, og det er også derfor, jeg har haft ministeren i samråd om det.
Jeg kan ikke forstå, at alarmklokkerne ikke ringer, og at man ikke har lyst til at gøre noget ved det nu, for det bliver jo kun sværere og sværere, hvis ikke man tager problemet alvorligt.
Vi ønsker i Radikale Venstre, som jeg sagde før, at stille et krav om, at 75 pct. af alle de voksne i vores vuggestuer og børnehaver skal være uddannede pædagoger.
Og hvis vi tager assistenterne med, kan vi sætte kravet til 85 pct.
Vi ønsker at lave en ny pædagoguddannelse med pædagogik og med kreative fag, en levende pædagoguddannelse, som flere har lyst til at tage.
Jeg ønsker også at lave en overbygning, en pædagogkandidat, sådan at pædagogerne kan komme tilbage og dygtiggøre sig og blive endnu dygtigere pædagoger.
Og så ønsker jeg, at vi laver uddannelsesstillinger i alle institutioner.
For det er jo rigtigt nok, at man ikke bare kan stille et krav om, at det skal være uddannede pædagoger, når de ikke findes, men vi kan jo stille et krav om, at de skal være uddannede eller være i gang med at uddanne sig, og at det kan blive en helt normal del af det at drive vuggestue og børnehave, at man altid er i gang med at uddanne en medhjælper til pædagog.
Så derfor stemmer vi gult.
Jeg vil gerne blive ved med at ruske i regeringen, indtil det lykkes os at få mange flere pædagoger til vores børn.